Document ID: 32009D0864

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Νοεμβρίου 2009
για την τροποποίηση της απόφασης 2007/777/ΕΚ όσον αφορά τις εισαγωγές στην Κοινότητα τεμαχίων κρέατος αποξηραμένων στον ήλιο (biltong) από ορισμένες περιοχές της Νότιας Αφρικής και από την Ουρουγουάη
[κοινοποιηθείσα υπό τον αριθμό Ε(2009) 9362]
(Κείμενο που παρουσιάζει ενδιαφέρον για τον ΕΟΧ)
(2009/864/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 εισαγωγική φράση, το άρθρο 8 παράγραφος 1 πρώτο εδάφιο και παράγραφος 4 και το άρθρο 9 παράγραφος 2 στοιχείο β),
Εκτιμώντας τα ακόλουθα:
(1)
Η απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες (2), θεσπίζει κανόνες για τις εισαγωγές στην Κοινότητα φορτίων ορισμένων προϊόντων με βάση το κρέας για κατανάλωση από τον άνθρωπο. Η εν λόγω απόφαση καθορίζει επίσης κατάλογο των τρίτων χωρών και των περιοχών τους από τις οποίες πρέπει να επιτρέπονται οι εισαγωγές αυτές, θεσπίζει τα σχετικά πιστοποιητικά δημόσιας υγείας και υγείας των ζώων και ορίζει τους κανόνες τους σχετικούς με την καταγωγή και την απαιτούμενη επεξεργασία των προϊόντων αυτών.
(2)
Το μέρος 3 του παραρτήματος II της εν λόγω απόφασης καθορίζει κατάλογο των τρίτων χωρών και των περιοχών τους από τις οποίες επιτρέπεται να εισάγονται στην Κοινότητα τεμάχια κρέατος αποξηραμένα στον ήλιο («biltong»)/καπνιστά και παστεριωμένα προϊόντων με βάση το κρέας.
(3)
Σύμφωνα με την απόφαση 2007/777/ΕΚ, επιτρέπεται να εισάγονται στην Κοινότητα από περιοχή της Νότιας Αφρικής απαλλαγμένη από τον αφθώδη πυρετό τεμάχια κρέατος αποξηραμένα στον ήλιο (biltong) που λαμβάνονται από κρέας κατοικίδιων βοοειδών, κατοικίδιων αιγοπροβάτων και εκτρεφόμενων δίχηλων θηραμάτων (εκτός των χοίρων) το οποίο έχει υποβληθεί σε ειδική επεξεργασία.
(4)
Η Νότια Αφρική ζήτησε από την Επιτροπή να επιτρέψει την εισαγωγή στην Κοινότητα τεμαχίων κρέατος αποξηραμένων στον ήλιο (biltong) που λαμβάνονται από άγρια δίχηλα θηράματα προερχόμενα από την ίδια περιοχή της Νότιας Αφρικής που έχει ήδη εγκριθεί για τα κατοικίδια είδη.
(5)
Η Κοινότητα διεξήγαγε στη Νότια Αφρική αρκετές επιθεωρήσεις που απέδειξαν ότι η αρμόδια κτηνιατρική αρχή της εν λόγω τρίτης χώρας παρέχει κατάλληλες εγγυήσεις συμμόρφωσης με την κοινοτική νομοθεσία, σύμφωνα με το άρθρο 1 παράγραφος 8 πρώτο εδάφιο της οδηγίας 2002/99/ΕΚ.
(6)
Συνεπώς, ενδείκνυται να επιτραπούν οι εισαγωγές στην Κοινότητα τεμαχίων κρέατος αποξηραμένων στον ήλιο (biltong) που λαμβάνονται από άγρια δίχηλα θηράματα (εκτός των χοίρων) προερχόμενα από την περιοχή της Νότιας Αφρικής η οποία επιτρέπεται να εξάγει τέτοια προϊόντα λαμβανόμενα από κατοικίδια ζώα, με την προϋπόθεση ότι τα αποξηραμένα στον ήλιο τεμάχια κρέατος (biltong) έχουν υποβληθεί στην ειδική επεξεργασία «E», η οποία περιγράφεται στο μέρος 4 του παραρτήματος II της απόφασης 2007/777/ΕΚ.
(7)
Εξάλλου, η Ουρουγουάη περιλαμβάνεται σήμερα στον κατάλογο του μέρους 2 του παραρτήματος II της απόφασης 2007/777/ΕΚ. Συνεπώς, επιτρέπεται να εισάγονται στην Κοινότητα από την εν λόγω τρίτη χώρα προϊόντα που λαμβάνονται από κρέας κατοικίδιων βοοειδών το οποίο έχει υποβληθεί σε ειδική επεξεργασία.
(8)
Η Ουρουγουάη ζήτησε από την Επιτροπή να επιτρέψει επίσης τις εισαγωγές στην Κοινότητα από την εν λόγω τρίτη χώρα τεμαχίων κρέατος αποξηραμένων στον ήλιο (biltong) που λαμβάνονται από κρέας κατοικίδιων βοοειδών το οποίο έχει υποβληθεί στην κατάλληλη ειδική επεξεργασία.
(9)
Λαμβανομένης υπόψη της κατάστασης της υγείας των ζώων στην Ουρουγουάη, ενδείκνυται να επιτραπούν οι εισαγωγές από την εν λόγω τρίτη χώρα στην Κοινότητα τεμαχίων κρέατος αποξηραμένων στον ήλιο (biltong) που λαμβάνονται από κρέας κατοικίδιων βοοειδών το οποίο έχει υποβληθεί στην ειδική επεξεργασία «E», η οποία περιγράφεται στο μέρος 4 του παραρτήματος II της απόφασης 2007/777/ΕΚ.
(10)
Συνεπώς, η απόφαση 2007/777/ΕΚ θα πρέπει να τροποποιηθεί ανάλογα.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα ΙΙ της απόφασης 2007/777/ΕΚ τροποποιείται ως εξής:
1)
Η εγγραφή «Ουρουγουάη» στο μέρος 2 αντικαθίσταται ως εξής: «Ουρουγουάη (1)».
2)
Το μέρος 3 αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από την 1η Ιανουαρίου 2010.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 30 Νοεμβρίου 2009.

Labels: 0
3
17
18